Halifax, West Yorkshire
Halifax ( [Halifaks])  je grad od 90,472 stanovnika na sjeveru Engleske.

On je i administrativni centar Metropolitanskog borougha Calderdale.

Halifax je od davnina bio trgovački centar, u kom se trgovalo žitom, vunom i tkaninama koje su izrađivale njegove zanatlije, svoju vodeću poziciju je tokom 19. vijeka izgubio u utrci sa rivalskim Bradfordom.

Geografske karakteristike 

Halifax leži u Grofoviji West Yorkshire u brdovitom kraju, u dolini potoka Hebble (pritoka rijeke Calder). Gradom dominira brdo - Beacon visoko 260 metara, sa kojeg se vidi čitav grad. Cestovni i željeznički mostovi premošćuju dolinu. 
Nakon Drugog svjetskog rata na sjevernoj strani grada, podignut je gotovo čitav novi grad.

Historija

Za anglosaksonskih vremena Halifax je bio dio velikog feudalnog imanja - Wakefield, vlasništvo kralja Edwarda Ispovjednika. Taj feud se nakon normanskog osvajanja Engleske u Domesday Booku - 1086. navodi pod imenom Feslei. Tad je bio vlasništvo earla Williama od Warenne i Surreya, koji ga je poklonio (zajedno s Halifaxom) jorkširskoj crkvi, odnosno klinijevskom samostanu Lewes iz Sussexa. 

Od najranijih vremena građani Halifaxa bavili su se trgovinom tkaninama i odjećom. Zbog tog su i svoju crkvu posvetili Ivanu Krstitelju, koji je zaštitnik tkalaca vune.

Prvi dokumentirani tkalac zabilježen je 1275., a po računovodstvenim knjigama iz 1473. -75. - Parohija Halifax proizvodila je najviše tkanina u West Ridingu (jedna od tri jedinice na koju je bila podjeljena historijska Grofovija Yorkshire), tu poziciju Halifax je zadržao slijedeća tri vijeka.

Znamenitosti

Halifax je izgrađen najvećim dijelom tokom 19. vijeka, za industrijske ere, iako ima i nešto starijih objekata kao što je 
parohijska crkva izgrađena u gotičkom stilu. Ona je interesantna jer se na njoj još vide tragovi dviju starijih crkava, od kojih je starija iz normanskih vremena.
Zapadni crkveni toranj dovršen je 1482., jedinstven je po tom što ima prozore od običnog stakla. 

Među javnim zgradama ističu se gradska vijećnica, koju je projektirao Charles Barry u paladijanskom stilu (otvorena 1863.) , te viktorijanske palače Centralne biblioteke i Muzeja Bankfield.

Privreda

Halifax je i danas industrijski grad, ali više nije povezan sa tekstilnom industrijom koja je bankrotirala u 20. vijeku. Od nje je jedino preživjela proizvodnja tepiha, danas je poznat po pivu, slatkišima i alatnim strojevima.

Pobratimski gradovi 

 Aachen, Njemačka

Izvori

Vanjske veze 

 Halifax Courier 

Gradovi u Engleskoj
West Yorkshire